በኮሮና ቫይረስ ምክንያት የኤች አይ ቪ ህሙማን መድሃኒት   አቅርቦት እንዳልተቋረጠ ተገለጸ
አዲስ አበባ፡- በኮሮና ቫይረስ ምክንያት የኤች አይ ቪ ህሙማን መድሃኒት አቅርቦት እንዳልተቋረጠ የፌዴራል ኤች አይቪ ኤድስ መከላከያ እና መቆጣጠሪያ ፅህፈት ቤት ገለጸ። 
የፌዴራል ኤች አይቪ ኤድስ መከላከያ እና መቆጣጠሪያ ፅህፈት ቤት የህዝብ ግንኙነት እና ኮሙኒኬሽን ዳይሬክተር አቶ ዳንኤል በትረ በተለይ ለአዲስ ዘመን ጋዜጣ እንደተናገሩት፣ በኮሮና ቫይረስ ተፅዕኖ ምክንያት ኤች አይ ቪ በደማቸው የሚገኙ የህብረተሰቡ ክፍሎች መደኃኒታቸውን በአካባቢያቸው ከሚገኝ የጤና ተቋም መውሰድ እንዲችሉ የሚያግዝ ስራ እየተሰራ ነው። 
ከኮሮና ቫይረስ ጋር በተያያዘ የኤች አይቪ ኤድስ መድሃኒት አቅርቦት የራሱ የሆነ ተፅእኖ ማሳደሩ የማይቀር መሆኑን የሚገልጸት አቶ ዳንኤል ፤ ጽህፈት ቤቱ ችግሩን ለመቅረፍ ከጤና ሚኒስቴር ጋር በመተባበር የተለያዩ ስራዎችን እያከናወነ መሆኑን አመልክተዋል። 
ሰዎች በትራንስፖርት ችግር ምክንያት ከቦታ ቦታ
 መንቀሳቀስ የማይችሉበት ሁኔታ ስለሚፈጠር ኤች አይ ቪ በደማቸው የሚገኙ የህብረተሰቡ ክፍሎች መድሃኒታቸውን ከአካባቢቸው ከሚገኝ የጤና ተቋም መውሰድ እንዲችሉ የሚያግዝ አሰራር መዘርጋት አንዱ መሆኑን ጠቁመዋል። መድሃኒት ማቋረጥ የሚያስከትለው ተፅዕኖ ላይ የግንዛቤ ማስጨበጫ ስራዎችን ማከናወን ሌላው ትኩረት የተሰጠው ስራ መሆኑን ገልጸው፤ በአሁኑ ወቅት አዲስ የኤች አይ ቪ ቫይረስ በደማቸው ለሚገኝባቸው ዜጎች የድጋፍ እና የእንክብካቤ ስራዎች እየተሰሩ መሆኑን ገልጸዋል። መደበኛ ስራዎችም በተያዘላቸው የጊዜ ሰሌዳ መሰረት መከወን እንዲችሉ የሚያግዝ መመሪያዎችን በማዘጋጀት ለሁሉም ክልሎችና ከተማ አስተዳደሮች በመላክ በመመሪያው መሰረት ወደትግበራ እንዲገቡ የማድረግ ስራ እየተሰራ ገልጸዋል። 
በተለያዩ አካባቢዎች ሰዎች መድሃኒታቸውን በአግባቡ የማይወስዱበት ሁኔታ ሊፈጠር እንደሚችል የሚናገሩት አቶ ዳንኤል ፤ አሁን ላይ እንደ ሀገር የተፈጠረ ችግር የሌለ መሆኑን አመልክተዋል። ይህም ሆኖ ግን ቅሬታዎች መኖራቸውን አመልክተዋል።
 ከዚህ በፊት ለኤች አይ ቪ እና ሌሎች አገልግሎቶች አገልግሎት ይሰጡ የነበረ ሆስፒታሎች ሙሉ በሙሉ ለኮቪድ 19 መከላከል ስራ ሲታጠፉ ከሆስፒታሎቹ መድሃኒት የሚወስዱ ኤች አይ ቪ በደማቸው የሚገኝ የህብረተሰቡ ክፍሎች ግራ የመጋባትና የት ሄደን መድሃኒት እንወስዳለን ብሎ የመጨነቅ ሁኔታ መስተዋሉን ጠቁመዋል። 
በአዲስ አባባና በክልሎች የሚገኙ ቫይረሱ በደማቸው የሚገኙ ዜጎች ባቅራቢያቸው መድሃኒቱን የሚያገኙበትን አሰራር ለመዘርጋት የሚያስችሉ ስራዎች ሲከናወኑ መቆየታቸውን አመልክተዋል። በዚህ መሃል መድሃኒት መውሰድ ሳይችሉ የቀሩ ወገኖች ይኖራሉ የሚል ግምት ያለ መሆኑንም ገልጸዋል። 
መድሃኒቱን ከአካባቢያቸው ከሚገኝ የጤና ተቋም የሚወስዱ ኤች አይ ቪ በደማቸው የሚገኝ የህብረተሰቡ ክፍሎች መኖራቸውን ያመለከቱት አቶ ዳንኤል ፤ ይህ ደግሞ የሚሆነው መገለል እና መድሎን በመፍራት መሆኑን አፅኖት ሰጥተው ተናግረዋል። 
ለምሳሌ የአዲስ አባባ ነዋሪ ሆኖ ሞጆ ሂዶ መድሃኒት የሚወስድ የሞጆ ነዋሪ ሆኖ እያለ ከአዳማ መድሃኒት
 የሚወስድ መኖራቸውን አመልክተው ፣ እነዚህ ወገኖች ሲጀመር መድሃኒታቸውን በዚህ መንገድ መውሰድ ትክክል አይደለም ብለዋል። ስለዚህ እኚህ ሰዎች አሁን ላይ ካለው የትራንስፖርት ችግር ጋር በተያያዘ መድሃኒታቸውን ሂደው ለመውሰድ የመቸገር ነገር መኖሩን ጠቁመው፤ በዚህ ምክንያት አንዳንድ ቦታዎች ላይ መድሃኒቱን የማቋረጥ ዝንባሌ ያላቸው ሰዎች ስለመኖራቸው በዳሰሳ ጥናት የተረጋገጠ መሆኑን አቶ ዳንኤል ገልጸዋል ። 
እነኝህ የህብረተሰብ ክፍሎችን መድሃኒታቸውን በአግባቡ ከአካባቢያቸው ከሚገኝ የህክምና ተቋም መውሰድ እንዲችሉ በሚዲያ የግንዛቤ ማስጨበጫ ፕሮግራሞች እየተዘጋጀ መሆኑን ጠቁመው ፤ ለዚህ ሲባል የተዋቀሩ የተለያዩ የውይይት መድረኮች መኖራቸውን አመልክተዋል። ክልሎችም ሆኑ የከተማ አስተዳደሮች የግንዛቤ ማስጨበጫ ስራዎችን አጠናክረው እንዲቀጥሉ ድጋፎች እየተደረጉ መሆኑን ገልጸዋል። ከኮሮና ቫይረስ ጋር ተያይዞ የሚፈጠረውን ተፅዕኖ ለመቀነስ የሁሉም ባለድረሻ አካላት ርብርብ አስፈላጊ እንደሆነም አመልክተዋል።
አዲስ ዘመን ሰኔ 15/2012
አሸብር ሀይሉ